**Antoon Mostaert** (eller ***Antoine Mostaart**,* eller 田清波, *Tian Qingbo*, født 10. august 1881 i Brugge i Belgia, død 2. juni 1971 i Tienen) var en katolsk kinamisjonær tilhørende kongregasjonen Congregatio Immaculati Cordis Mariae (C.I.C.M). 

Hans mongolske navn var ***Tiyen Baγsi*** eller ***Nom-un Baγsi Tiyen***.

Liv og virke
------------

Mostaert studerte både kinesisk og mongolsk før han som katolsk prest ble sendt til Kina, der han med base i småbyen Boro Balγasu sør i Ordosregionen virket som misjonær 1906-1925. Hans tidlige akademiske virke kretset om Ordos-dialekten, med studier av språkets fonologi og utarbeidelsen av en ordbok. Han oversatte også katolske verker fra kinesisk til mongolsk. Et annet forskningsfelt var språket monguorisk.

I årene 1925-1948 bodde han i Beijing, der han for det meste bedrev forskning. I 1948 dro han til USA, der han virket til han ble pensjonist og kom hjem til Belgia i 1965. 

I tillegg til lingvistikk forsket han også på etnografi og folklore. I 1926 begynte han arbeide med å analysere Mongolenes hemmelige historie. 

Generelt kan det antas at pater Mostaert var den vestlige akademiker på 1900-tallet som hadde best innsikt i og beherskelse av mongolsk språk.[] Nicholas Poppe kalte ham *…the most outstanding scholar in the field of Mongolian studies.* Mostaert var meget hjelpsom overfor andre forskere, både kinesiske og vestlige, og hans vitenskapelige betydning kan ikke på langt nær utledes alene fra publikasjoner utgitt i hans eget navn.[] Hans viktigste disippel var Henry Serruys,[] som arbeidet med mongolsk historie og forholdet mellom mongolene og Ming-dynastiet. 

Mostaerts private bibliotek er nå inkorporert i Scheut Memorial Library ved Katholieke Universiteit Leuven i Belgia.

Verker i utvalg
---------------

* *Textes oraux ordos, recueillis et publiés avec introduction, notes morphologiques, commentaries et glossaire* (Pei’ping, H. Vetch, 1937)
* *Dictionannaire ordos* (Pei'ping, Furen katolske universitet, 1941-4)
* *Folklore ordos* (Peip’ing, Furen katolske universitet,1947)
* *Sur quelques passages de l’Histoire Secrète des Mongols*, publisert separat i HJAS, 1950-2, i ett bind, 1953

Han arbeidet også mye med 華夷譯語 / 華夷譯語 *Huayi yiyu*, som likesom *Mongolenes hemmelige historie* er en opprinnelig mongolsk tekst transkribert og så oversatt til kinesisk. Dette arbeidet fikk han ikke publisert, men etter hans død utkom det i 1977, redigert av Igor de Rachewiltz som 

* *Le matériel mongol du Houa i iu de Houng-ou (1389)*, Bruxelles: Institut belge des hautes études chinoises, 1977.

Referanser
----------

1. 1 2   Autorités BnF, oppført som Antoine Mostaert, BNF-ID 12736214z[Hentet fra Wikidata]
2. 1 2   ODIS, ODIS ID PS\_13585[Hentet fra Wikidata]
3. 1 2   Brockhaus Enzyklopädie, oppført som Antoon Julius Edmond Maria Jozef Mostaert, Brockhaus Online-Enzyklopädie-id mostaert-antoon-julius-edmond-maria-jozef[Hentet fra Wikidata]
4. ↑  Sitert hos Igor de Rachewiltz: «Father Antoine Mostaert’s Contribution to the Study of The Secret History of the Mongols and the Hua-I I-Yü», i *Antoine Mostaert*, bind 1, s. 93.
5. ↑  Scheut Memorial Library, KU Leuven.

Kilder
------

* "The Reverend Antoine Mostaert, C.I.C.M.", Serge Elisséeff, HJAS, bind 19, vii-xiv
* Klaus Sagaster (red.): *Antoine Mostaert (1881–1971): C.I.C.M. Missionary and Scholar*, 1999.

|  |  |
| --- | --- |
| Oppslagsverk/autoritetsdata | Prabook **·** Brockhaus Enzyklopädie **·** BIBSYS **·** VIAF **·** GND **·** LCCN **·** ISNI **·** BNF **·** BNF (data) **·** SUDOC **·** NDL **·** NKC **·** CiNii
 |